Palvepäeval korraldas Estonia Muusika Osakonna segakoor Tallinna Kaarli  kirikus sisuka kontserdi, mis väga palju kuulajaid kokku tõi. Õhtu algas L. Boelmanni harda «Palvega», mille noor organist Johannes Jürgenson (Jürme) «hingeliselt» ette kandis, «tarvitades õige õnnelikult Kaarli kiriku oreli suurepäraseid ja õrnu registreid», nagu kirjutas ajaleht Vaba Maa. Koor laulis Juhan Aaviku juhatusel tuntud kristallpuhta kõlavusega, mis eriti silma paistis Palestrina ja Mozarti taevalikes töödes nagu «O Domine Jesu» ja «Ave verum corpus». Jõuliselt kõlas Gounod «Israeli vangid  Paabelis». Koor Händeli «Simsonist» oleks võinud aga ilmutada rohkem dramaatilist pinget. Rohkelt oli esindatud eesti muusika.